Gruwelreeks beloof om kykers te boei(Foto: verskaf) Die splinternuwe Showmax-gruwelreeks Pulse sal eersdaags op die kassie wees en beloof om kykers se senuwees uit te daag. Dié reeks, wat in Suid-Afrika en Mauritius verfilm is, spog met ’n rolverdeling wat onder meer uit Tarryn Wyngaard, Laré Birk, Carel Nel en Albert Pretorius bestaan. Pulse gaan oor ’n organisasie wat videospeletjies vervaardig wat pas ’n jare oue speletjie ’n nuwe baadjie gegee het. Dié nuwe weergawe stel die sekuriteitswag, vertolk deur Carel Nel, vreeslik teleur. Dit lei na die afskop van talle gruwelgebeurtenisse in die gebou waarin die klomp videospeletjievervaardigers hulself bevind. “Een van die uitdagings wat die maak van die reeks ingehou het, was om dit so geloofwaardig moontlik te maak,” het Birk vertel. Sy het verder verduidelik dat die akteurs diep in hul verbeelding moes delf om hierdie geloofwaardigheid teweeggebring. “Baie van die goed wat ons skiet, lyk heeltemal anders na verwerking. Ons moes toneel speel asof die verwerking reeds gedoen is en ons dit voor ons kon sien.” Die akteurs het hulself egter goed van hul taak gekwyt, meen sy. “Ek dink dat ons dit baie goed reggekry het om die fiktiewe aard van die reeks nie net vir die mense om ons in daardie stadium werklik te maak nie, maar ook vir die kyker.” Wyngaard het bygevoeg dat hul toneelspelvernuf op die voorgrond geplaas is, aangesien hulle by gruwel-toneelspel moes aanpas. “Ek het en moes baie vinnig leer en groei met die verfilming van die reeks.” Birk vertel dat die reeks se gehalte met die van internasionale produksies vergelyk kan word. Sy benadruk verder dat Pulse ’n baanbrekersproduksie is. “Dis ’n baie unieke reeks – jy gaan dit nie elke dag op televisie in Suid-Afrika sien nie. Ek hou daarvan dat ons as Suid-Afrikaners hierdie soort genres kan aanpak. Dit skep nou weer ’n geleentheid en uitnodiging vir ander om soortgelyke projekte aan te pak. Ons hoef glad nie terug te staan nie.” Die drie maande lange verfilmingstydperk het vir groot pret, maar ook vir verlange gesorg. “Ons het wanneer ons kans gekry het, uitgeglip om bietjie in die see te gaan swem. Ons moes natuurlik allerhande sonblokkeerders aansmeer en onder sambrele wegkruip om te keer dat ons velle te bruin brand, vir kontinuïteit en so,” het Albert Pretorius oor die Mauritius-uitstappie vertel. Hy en Nel veral het die warm, blou Mauritius-seewater terdeë geniet. “Kykers gaan nie agterkom waar ons geskiet het nie, hulle gaan net die gebou sien.” Hy vertel skertsend hoe die humiditeit hom platgetrek het. “Ek kry vreeslik maklik warm, ek het naderhand opgegee met die sweet.” Een van die struikelblokke wat die span agter Pulse moes oorkom, was kommunikasiegapings. “Ons het saam met Mauritiërs gewerk – hulle was Frans! Hier kom ons, Afrikaans- en Engelssprekendes.” Birk is nie net een van die gesigte in die reeks nie, sy was ook agter die skerms betrokke. “Jy moet vinnig kommunikeer; hoe meer mens probeer, hoe meer sukkel jy. Ons het egter baie bymekaar geleer, nie net taalgewys nie, maar ook oor werksetiek.” Die groep akteurs is dit eens dat almal iets in die verfilmingsproses geleer het. “Ek sal persoonlik altyd baie dankbaar vir Pulse wees, juis omdat ek soveel kon leer. Ek het met die eerste dag van werk hier op ons eie bodem besef hoeveel ek ontwikkel het tydens die verfilming van die reeks.” Nel vertel weer dat hy nie net geleer het hoe om geduld met homself te hê nie, maar dat daar ook aan sy uithouvermoë geskaaf is. “Ons het die episodes in kronologiese volgorde geskiet. Ek het elke episode op die groot wit bord in ons kamer geskryf sodat ons dit kon afmerk.” Die akteurs het tydens die verfilming egter vreeslik na hul familie en vriende verlang. “Mens onderskat hoe lank drie maande is. Dis uitdagend, dis lang ure en ons speel ingewikkelde karakters. Jy wil eintlik net na ’n lang dag vir jou ma ’n drukkie gee; ons het verlang na ons mense. Ons het afhanklik van die mense rondom ons geword vir daardie vertroosting,” het Birk vertel.